સાઇકલ ચલાવતાં શીખી ગયા પછીનો તબક્કો બીજાઓ કરતાં જુદો તો નથી પણ સૌને એવો અનુભવ હોય કે કેમ તે બાબતે હું નિશ્ચિત નથી. એ તબક્કો એવો છે કે સાઇકલ ચલાવવાનું શીખી ગયા પછી સરખેસરખી ઉંમરના મિત્રો એકબીજાને પૂછતા હોય કે ‘તું એક હાથે સાઇકલ ચલાવી શકે?’...‘તને એક હાથે સાઇકલ ચલાવતાં આવડે?’ હવે આજે પાછલી અસરથી સમજાય છે કે બાળપણના મિત્રો તરફથી થતી આવી પૂછપરછમાં ચડસાચડસીથી વિશેષ કોઈ તત્વ હતું નહીં. આગળ જણાવ્યું તેમ સાઇકલ ચલાવતાં શીખવી એ જ એક માત્ર ધ્યેય હોય ત્યાં એક હાથે સાઇકલ ચલાવવાનાં સરકસી ખ્યાલ આવે નહીં અને આવે તો તેવા વિચારને અમલમાં મુકવા જેટલી હિંમત મારી પાસે નહોતી.